รัฐบาลเปิดทำเนียบฯ จัดงานฉลองวันเด็กประจำปี 2562 ให้เด็กนั่งเก้าอี้ ชมห้องทำงานนายกรัฐมนตรี และได้ตื่นตากับหุ่นยนต์ หุ่นไดโนเสาร์ วันเสาร์ที่ 12 มกราคม นี้
รัฐบาลเปิดทำเนียบฯ จัดงานฉลองวันเด็กประจำปี 2562 ให้เด็กนั่งเก้าอี้ ชมห้องทำงานนายกรัฐมนตรี และได้ตื่นตากับหุ่นยนต์ หุ่นไดโนเสาร์ วันเสาร์ที่ 12 มกราคม นี้        นายพุทธิพงษ์ ปุณณกันต์ รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี เปิดเผยว่ารัฐบาลเตรียมจัดงานฉลองวันเด็กแห่งชาติ ประจำปี 2562 ณ ทำเนียบรัฐบาล ในวันเสาร์ที่ 12 มกราคม 2562 ภายใต้รูปแบบงาน “เด็กไทย ใจอาสา พัฒนาสิ่งแวดล้อม” โดยในปีนี้ พลเอก ประยุทธ์ จันทร์โอชา นายกรัฐมนตรีได้มอบคำขวัญวันเด็กว่า “เด็ก เยาวชน จิตอาสา ร่วมพัฒนาชาติ” เพื่อมุ่งหวังให้เด็กและเยาวชนทุกคนน้อมนำแนวทางจิตอาสาพระราชทานของสมเด็จพระเจ้าอยู่หัวมาสืนสานต่อยอดพระราชปณิธานในการเป็นผู้ให้ มีจิตใจโอบอ้อมอารีและอุทิศตนเพื่อส่วนรวม        ทั้งนี้ภายในทำเนียบรัฐบาลจะมีการจัดกิจกรรมให้ความรู้ รวมถึงกิจกรรมนันทนาการให้กับเด็ก ๆโดยช่วงเช้านายกรัฐมนตรีจะปั่นจักรยานพลังงานไฟฟ้าเปิดป้ายไฟงานฉลองวันเด็กแห่งชาติ และชมการแสดงโขน ตอน “ระบำวานร รื่นเริง บันเทิง วันเด็ก” ที่สนามหญ้าหน้าตึกไทยคู่ฟ้า จากนั้นจะขึ้นไปห้องทำงาน ชั้น 2 ตึกไทยคู่ฟ้า เพื่อรอพบกับเด็กและเยาวชนที่นำชื่อเสียงมาสู่ประเทศ เด็กจากจังหวัดชายแดนภาคใต้ และเด็กพิเศษหรือเด็กด้อยโอกาส จำนวน 21 คน ทั้งนี้ นายกรัฐมนตรีจะเปิดโอกาสให้เด็กและเยาวชนนั่งเก้าอี้ทำงาน พร้อมถ่ายรูปคู่เป็นที่ระลึก ก่อนนายกรัฐมนตรีกล่าวให้โอวาทกับเด็กและเยาวชน พร้อมชมการแสดงต่างๆจากเด็กและเยาวชน.        สำหรับเด็ก ๆ และเยาวชนที่สนใจมาเที่ยวงานวันเด็ก ณ ทำเนียบรัฐบาล จะได้เยี่ยมชมห้องทำงาน และนั่งเก้าอี้นายกรัฐมนตรี พร้อมชมการแสดงหุ่นยนต์ และหุ่นไดโนเสาร์ โดยภายในงานมีการจัดกิจกรรมเช่นกิจกรรมนิทรรศการให้ความรู้เกี่ยวกับการลดใช้พลังงาน/ นิทรรศการความหลากหลายทางชีวภาพ/ นิทรรศการ “สองกษัตริย์นักพัฒนา” การแสดงของดารา นักร้องศิลปิน และนอกจากกิจกรรมและการแสดงต่าง ๆ เด็ก ๆ และเยาวชนจะได้เยี่ยมชมเยี่ยมชมอาคาร สถานที่ภายในทำเนียบรัฐบาลอย่างใกล้ชิดโดยสามารถเดินทางมาเที่ยวและร่วมกิจกรรมต่าง ๆ ตั้งแต่เวลา 08.00 น. เป็นต้นไป        ขณะที่บรรยากาศในทำเนียบรัฐบาลวันนี้เจ้าหน้าที่ได้เริ่มจัดเตรียมความพร้อมเพื่อต้อนรับเด็กๆ ในวันเสาร์นี้ โดยที่บริเวณสนามหญ้าหน้าตึกสันติไมตรี ได้นำหุ่นจำลองไดโนเสาร์สายพันธุ์ต่างๆมาเตรียมจัดแสดงไว้ ขณะที่หรือรอบบริเวณทำเนียบได้เตรียมเต็นท์ที่พักอำนวยความสะดวกสำหรับผู้ปกครองและเด็กเด็กที่จะเข้าร่วมงาน